प्रदेश की दुर्दशा पर आक्षेप लगाने से पहले राहुल को केंद्र सरकार की कारगुजारियों पर नज़र डालनी चाहिए| राजनीति में आरोप-प्रत्यारोप आम है मगर जब आप किसी पर आरोप लगाते हैं तो पांच उंगलियाँ आप पर भी उठती हैं और तब आपको उनका प्रतिउत्तर देना ही पड़ता है| आप अपना पलड़ा नहीं झाड सकते| राहुल यहीं चूक जाते हैं| वे दूसरों पर जुबानी हमले तो करते हैं मगर जब उनपर शब्दों के बाण चलते हैं तो वे चुप हो जाते हैं| यह राजनीति में उनकी अपरिपक्वता दर्शाता है| कांग्रेसी नेताओं का कहना है कि राहुल से देश को बहुत उम्मीद है| हो सकता है मगर राहुल ने उस उम्मीद के लिए अब तक क्या किया? काला धन, भ्रष्टाचार, बेरोजगारी, गरीबी; क्या खत्म कर पाए राहुल अब तक? वे तो अघोषित रूप से सरकार के मुखिया हैं, फिर क्यूँ कुछ नहीं कर पाते? देश के कई राज्यों में कांग्रेस की सरकार है| क्या ये सभी राज्य खुशहाल हैं? क्या यहाँ कोई समस्या नहीं है? सब जानते हैं कि राजनीति के लिए यह सब करना पड़ता है और राहुल यदि यह कर रहे हैं तो कुछ गलत नहीं कर रहे मगर यदि मीडिया उन्हें देश का भावी प्रधानमंत्री घोषित करने पर तुला हुआ है तो राहुल को इस तरह की ओछी राजनीति शोभा नहीं देती|